Tožba, vložena 19. julija 2019 – VDV eTicket Service/Komisija in INEA
(Zadeva T-516/19)
Jezik postopka: nemščina
Stranke
Tožeča stranka: VDV eTicket Service GmbH & Co. KG (Köln, Nemčija) (zastopnik: A. Bartosch, odvetnik)
Toženi stranki: Evropska komisija in Izvajalska agencija za inovacije in omrežja (INEA)
Predlogi
Tožeča stranka Splošnemu sodišču predlaga, naj:
v skladu s členom 272 PDEU ugotovi, da to, da z dopisom, ki je predmet te tožbe, niso bili priznani stroški v višini 407.443,04 EUR, ni zakonito,
podredno, izpodbijani sklep v skladu s členom 263, četrti odstavek, PDEU razglasi za ničen,
Komisiji naloži plačilo stroškov.
Tožbeni razlogi in bistvene trditve
Tožba je vložena zoper Sklep Izvajalske agencije za inovacije in omrežja (INEA) ARES(2019)3151305 z dne 13. maja 2019 v delu, v katerem je bilo z njim za stroške tožeče strank v višini 407.443,04 EUR v okviru okvirnega programa Obzorje 2020 – projekt: 636126 – European Travellers Club razglašeno, da se ne povrnejo.
V utemeljitev tožbe sta navedena dva tožbena razloga.
Prvi tožbeni razlog: zloraba pravice zaradi nujne seznanjenosti z napačno razporeditvijo stroškov
Toženi stranki naj bi zlorabili pravice s tem, da na eni strani nista priznali nekaterih stroškov podizvajanja, ki so nastali tožeči stranki, na drugi strani pa bi morali ob tem iz več dokumentov ugotoviti, da so bili stroški tožeče stranke, povezani s podizvajanjem, znatno višji od tistih, ki so bili navedeni v prilogi 2 k zadevnemu sporazumu o dodelitvi nepovratnih sredstev.
Drugi tožbeni razlog: kršitev načela zaupanja v pravo
Toženi stranki naj bi iz enakih razlogov, kot so navedeni v okviru prvega tožbenega razloga, kršili tudi načelo zaupanja v pravo.
____________